Mikulec, Roman, minister vnútra SR (2020-04-01):
Ďakujem pekne, pán podpredseda. Vážený pán podpredseda, vážené dámy poslankyne, páni poslanci, návrh zákona o niektorých opatreniach pôsobnosti Ministerstva vnútra Slovenskej republiky v súvislosti s ochorením COVID-19 sa predkladá v nadväznosti na vyhlásenie mimoriadnej situácie a vyhlásenia núdzového stavu vládou Slovenskej republiky. Návrh zákona obsahuje zmeny v šestnástich vybraných zákonoch, ktoré sú v pôsobnosti ministerstva. Tieto zmeny sú zakotvené v prechodných ustanoveniach jednotlivých zákonov a majú upraviť právne vzťahy na obdobie krízovej situácie spôsobenej ochorením COVID-19. V zákone o obecnom zriadení sa navrhuje prerušenie niektorých lehôt, napr. lehoty na uskutočnenie miestneho referenda alebo konania zasadnutia zastupiteľstva alebo obecnej rady a umožňuje sa uskutočniť rokovanie zastupiteľstva prostredníctvom videokonferencie a hlasovať spôsobom per rollam. V zákone o hlavnom meste Slovenskej republiky Bratislave a v zákone o meste Košice sa navrhuje prerušiť minimálnu lehotu na konanie zasadnutia mestskej a miestnej rady. Na úseku živnostenského podnikania sa navrhuje skrátiť minimálnu lehotu na pozastavenie živnosti zo šiestich mesiacov na jeden mesiac. Výška pokuty, ktorú je možné uložiť v blokovom konaní za priestupky na úseku civilnej ochrany v čase mimoriadnej situácie, sa zvyšuje na 1 000 eur a umožňuje sa, aby niektoré z týchto priestupkov mohli v blokovom konaní ukladať aj orgány policajného zboru a obecné mestské polície. Ide najmä o priestupky spáchané neuposlúchnutím pokynov a výziev orgánov verejnej moci, ktoré vyhlasujú alebo vydávajú v súvislosti s plnením úloh podľa tohto zákona. Príslušníkom policajného zboru, hasičského a záchranného zboru a horskej záchrannej služby, ktorí sú v nariadenej karanténe, sa upravuje poskytovanie služobného voľna počas krízovej situácie. Na úseku samosprávnych krajov sa navrhuje prerušenie lehoty na uskutočnenie referenda na základe petície obyvateľov alebo minimálnej lehoty na uskutočnenie zasadnutia zastupiteľstva. Rovnako ako v zákone o obecnom zriadení sa umožní uskutočniť rokovanie zastupiteľstva prostredníctvom videokonferencie. Osobám s odbornou spôsobilosťou na úseku požiarnej ochrany počas krízovej situácie nezanikne odborná spôsobilosť z dôvodu skončenia platnosti osvedčenia o odbornej spôsobilosti. Lehoty na vykonanie osobitnej odbornej prípravy na získanie odbornej spôsobilosti pre horských záchranárov, horských vodcov a sprievodcov ani lehoty na účasť na školení pre výkon záchrannej činnosti v rámci pôsobenia v horskej záchrannej službe počas krízovej situácie nebudú plynúť. Na úseku strelných zbraní a streliva sa predĺži doba platnosti zbrojných preukazov vybraných povolení a dokladov, ktorým platnosť uplynie počas a po odvolaní krízovej situácie. Taktiež sa preruší plynutie niektorých lehôt na plnenie povinností držiteľmi zbrojných preukazov a zbrojných licencií. Na úseku poskytovania služieb v oblasti súkromnej bezpečnosti sa okrem predlžovania platnosti niektorých dokladov a pozastavenia plynutia niektorých lehôt navrhuje umožniť počas krízovej situácie vykonávať fyzickú ochranu osobám už po absolvovaní odbornej prípravy bez preukazu, vykona..., bez preukazu odbornej spôsobilosti. Vykonanie odbornej prípravy sa umožní prostredníctvom elektronických prostriedkov. Platnosť občianskych preukazov, ktorým uplynula časová platnosť, sa predĺži v závislosti od toho, kedy počas krízovej situácie má uplynúť. Občianske preukazy sa budú doručovať priamo na adresu občana, aby sa znížilo riziko ohrozenia zdravia a táto služba, služba bude oslobodená od správneho poplatku. V zákone o cestnej premávke sa zavádza možnosť požiadať o dočasné vyradenie vozidla z evidencie elektronicky. Platnosť dokladov o zdravotnej a psychickej spôsobilosti, ako aj niektorých vodičských preukazov sa predĺži. Návrhom sa prerušia niektoré lehoty súvisiace so skúškou z odbornej spôsobilosti a lehoty v oblasti evidovania vozidiel. Umožní sa ponechať si osvedčenie o evidencii, ak bola podaná žiadosť o dočasné vyradenie vozidla z evidencie prostredníctvom elektronickej služby. Opätovné zaradenie vozidla do evidencie bude oslobodené od správneho poplatku. Na úseku pobytu cudzincov sa navrhuje, aby štátny príslušník tretej krajiny, ktorý legálne vstúpil na územie Slovenskej republiky, bol oprávnený sa tu zdržiavať až, až do jedného mesiaca od skončenia krízovej situácie. Všetky pobyty, ktorých časová platnosť končí počas krízovej situácie alebo do jedného mesiaca po jej skončení, zostanú v platnosti do dvoch mesiacov od jej skončenia. Štátny príslušník tretej krajiny, ktorý sa v čase krízovej situácie zdržiava mimo územia Slovenskej republiky, si bude môcť podať žiadosť o obnovenie prechodného pobytu alebo žiadosť o udelenie trvalého pobytu na zastupiteľskom úrade Slovenskej republiky. Výkon rozhodnutia o administratívnom vyhostení sa počas krízovej situácie odloží, to však nebude dôvodom na prepustenie štátneho príslušníka tretej krajiny zo zaistenia. Návrh zákona tiež umožňuje, aby sa v záujme ochrany zdravia v nevyhnutnom rozsahu obmedzilo prijímanie niektorých žiadostí v rámci správnych agend vykonávaných v pôsobnosti ministerstva vnútra. U občianskych preukazov môže ísť napríklad o prípady, keď výmena nie je potrebná z dôvodu ich neplatnosti, v prípade zbrojných preukazov sa prijímanie žiadostí môže obmedziť, keď nebude možné zabezpečiť posudky o zdravotnej alebo psychickej spôsobilosti, ak je to podmienkou na vydanie alebo obnovenie zbrojného preukazu. Takéto možné obmedzenia sú však do značnej miery konvalidované zákonným predĺžením platnosti vybraných dokladov. Vážený pán podpredseda, vážené dámy poslankyne, páni poslanci, zároveň si vás dovoľujem požiadať o podporu predloženého návrhu zákona. Ďakujem pekne.